Ανακοίνωση της Επιτροπής σχετικά με την υπαγωγή σε ατομική κοινοποίηση της εφαρμογής όλων των καθεστώτων περιφερειακών επενδυτικών ενισχύσεων προς τον τομέα της ναυπηγικής βιομηχανίας και πρόταση κατάλληλων μέτρων δυνάμει του άρθρου 88 παράγραφος 1 της συνθήκης ΕΚ

(2003/C 263/02)

(Κείμενο που παρουσιάζει ενδιαφέρον για τον ΕΟΧ)

Η Επιτροπή αποφάσισε ότι η εφαρμογή οποιουδήποτε καθεστώτος περιφερειακών επενδυτικών ενισχύσεων προς τον τομέα της ναυπηγικής βιομηχανίας, όπως αυτός ορίζεται στο παράρτημα, πρέπει υποχρεωτικά να κοινοποιείται από την 1η Ιανουαρίου 2004 μέχρι τις 31 Δεκεμβρίου 2006, ούτως ώστε η Επιτροπή να είναι σε θέση να εξετάζει το συμβιβάσιμο των εν λόγω ενισχύσεων με βάση τους κανόνες που ισχύουν για τον τομέα της ναυπηγικής βιομηχανίας από 1ης Ιανουαρίου 2004.

Η Επιτροπή πρότεινε, ως κατάλληλο μέτρο κατά την έννοια του άρθρου 88 παράγραφος 1 της συνθήκης, την καθιέρωση της ίδιας υποχρέωσης κοινοποίησης για την εφαρμογή όλων των υφιστάμενων καθεστώτων περιφερειακών επενδυτικών ενισχύσεων προς τον τομέα της ναυπηγικής βιομηχανίας.

ΠΑΡΑΡΤΗΜΑ

ΟΡΙΣΜΟΣ ΤΟΥ ΤΟΜΕΑ ΤΗΣ ΝΑΥΠΗΓΙΚΗΣ ΒΙΟΜΗΧΑΝΙΑΣ

Με τον όρο "ναυπηγική βιομηχανία" νοούνται όλες οι επιχειρήσεις οι οποίες ασχολούνται με τη "ναυπήγηση", την "επισκευή" ή τη "μετατροπή" πλοίων, καθώς και οποιαδήποτε "συναφής οντότητα".

α) Με τον όρο "ναυπήγηση" νοείται η κατασκευή, στην Κοινότητα, "αυτοπροωθούμενων ποντοπόρων εμπορικών πλοίων".

β) Με τον όρο "επισκευή πλοίων" νοείται η επισκευή ή ανακαίνιση, στην Κοινότητα, "αυτοπροωθούμενων ποντοπόρων εμπορικών πλοίων".

γ) Με τον όρο "μετατροπή πλοίων" νοείται η μετατροπή, στην Κοινότητα, "αυτοπροωθούμενων ποντοπόρων εμπορικών πλοίων" τουλάχιστον 1000 κ.ο.χ., υπό την προϋπόθεση ότι οι εργασίες μετατροπής επιφέρουν ριζικές τροποποιήσεις στο σχέδιο φόρτωσης, στην άτρακτο, στο σύστημα πρόωσης ή στην υποδομή για την υποδοχή των επιβατών.

δ) Με τον όρο "αυτοπροωθούμενα ποντοπόρα εμπορικά πλοία" νοούνται:

- τα πλοία τουλάχιστον 100 κ.ο.χ. που χρησιμοποιούνται για τη μεταφορά επιβατών ή/και εμπορευμάτων·

- τα πλοία τουλάχιστον 100 κ.ο.χ. που χρησιμοποιούνται για την παροχή ειδικού τύπου υπηρεσιών (π.χ. βυθοκόρα και παγοθραυστικά)·

- τα ρυμουλκά ελάχιστης ισχύος 365 kW·

- τα αλιευτικά πλοία τουλάχιστον 100 κ.ο.χ. τα οποία προορίζονται για εξαγωγή εκτός Κοινότητας·

- οι ημιτελείς επιπλέουσες και κινητές άτρακτοι των προαναφερθέντων τύπων πλοίων.

Βάσει του παραπάνω ορισμού, με τον όρο "αυτοπροωθούμενο ποντοπόρο εμπορικό πλοίο" νοείται κάθε πλοίο του οποίου το μόνιμο σύστημα πρόωσης και διεύθυνσης του προσδίδει όλα τα χαρακτηριστικά αυτόνομης πλοϊμότητας στην ανοικτή θάλασσα. Εξαιρούνται τα πολεμικά πλοία (δηλαδή τα πλοία τα οποία σύμφωνα με τα δομικά τους χαρακτηριστικά και ικανότητες προορίζονται ειδικά και αποκλειστικά για στρατιωτική χρήση, π.χ. τα θωρηκτά και άλλα πλοία επιθετικής ή αμυντικής δράσης), καθώς και οι τροποποιήσεις ή οι προσθήκες που επιφέρονται σε άλλα πλοία αποκλειστικά για στρατιωτικούς σκοπούς, υπό την προϋπόθεση ότι τα μέτρα ή οι πρακτικές που τυχόν εφαρμόζονται σε σχέση με τα εν λόγω πλοία, τις τροποποιήσεις ή τις προσθήκες δεν αποτελούν συγκεκαλυμμένες ενέργειες υπέρ της εμπορικής ναυπηγικής βιομηχανίας κατά παράβαση του ελέγχου των κρατικών ενισχύσεων.

ε) Με τον όρο "συναφής οντότητα" νοείται κάθε φυσικό ή νομικό πρόσωπο το οποίο:

i) έχει στην κυριότητά του ή ελέγχει επιχείρηση η οποία ασχολείται με τη ναυπήγηση, την επισκευή ή τη μετατροπή πλοίων· ή

ii) ανήκει κατά κυριότητα ή ελέγχεται, άμεσα ή έμμεσα, μέσω της ιδιοκτησίας μετοχών ή με άλλον τρόπο, από επιχείρηση η οποία ασχολείται με τη ναυπήγηση, την επισκευή ή τη μετατροπή πλοίων.

Η άσκηση ελέγχου τεκμαίρεται οσάκις ένα πρόσωπο έχει στην κυριότητά του ή διαθέτει συμμετοχή μεγαλύτερη από το 25 % σε επιχείρηση η οποία ασχολείται με τη ναυπήγηση, την επισκευή ή τη μετατροπή πλοίων ή αντιστρόφως.